Skal diskutere digitaliseringen av byggenæringen : Bygg.no - Byggeindustrien
Skal diskutere digitaliseringen av byggenæringen
Jon Sandnes og Jon Karlsen inviterer til digitaliseringssamling i Næringslivets Hus tirsdag.
Tirsdag samler BNL-sjef Jon Sandnes representanter fra hele næringen i NHO-bygget for å diskutere digitaliseringen i næringen.
Tirsdag arrangeres det første møtet i styringsgruppen for toppledere som skal arbeide med det som populært har blitt kalt "Digitalisering, Veikart 2.0".
Første del av møtet vil dreie seg om hvor næringen står og hvor viktig digitaliseringen vil være fremover. Hvordan skal man få engasjement og eierskap til bedriftens digitaliseringsstrategi hos topplederne, vil være et sentralt spørsmål.
- Digitalisering er kun et verktøy for å bli mer effektiv og for å øke virksomhetens konkurransekraft. Strategi for effektivisering og konkurransekraft er et topplederansvar, sier Jon Sandnes.
Videre vil organisering av det videre arbeidet diskuteres. Det er foreslått å igangsette fire arbeidsgrupper.
Første gruppe vil arbeide med å engasjere topplederne i næringen. Ande gruppe vil arbeide med å kartlegge trussel- og mulighetsbidet ved digitaliseringen for de enkelte delene av næringen. Tredje gruppe vil arbeide med såkalte "felleskomponenter". Fjerde gruppe vil arbeide med bruk av bestillermakt for å få til digitalisering i næringen.
- Jeg håper vi kan hjelpe lederne i næringen til bedre å forstå hva som blir viktig for dem i digitaliseringsarbeidet fremover. Sammen kan vi også sette en nødvendig felles dagsorden, sier prosjektleder Jon Karlsen.